Drømmepåsken fortsetter i sør: - Tidenes beste
Flere steder i landet rapporteres det om drømmevær i påsken. Skjærtorsdag ettermiddag har meteorologene fortsatt gladmeldinger å komme med for folk som er interessert i å se solen de neste dagene. - Grunnet et høytrykk har det vært veldig fint i Sør-Norge. De neste dagene ser det ut til at det fortsatt vil ligge et høytrykk vest av Sør-Norge, som strekker seg inn mot land, rapporterer meteorolog Beathe Tveita i StormGeo før påskehelgen. På Østlandet blir det også klarvær, med kalde netter. For første gang på en god stund kan det natt til søndag komme litt nedbør på Vestlandet. Årsaken er et lavtrykk som lurer seg inn over Helgeland, og sender et såkalt frontsystem sørover langs kysten. - Dette blir et lite unntak fra godværet sør for Stad og Dovre, og gjelder fra natt til søndag og utover søndagen. Da vil det komme inn litt nedbør fra nord, men mye nedbør blir det ikke, mener meteorologen. - Folk trenger ikke bli overrasket over litt hvitt dekke søndag morgen. Men i etterkant av dette blir det fint igjen, sier Tveita.Nedbøren kan finne på å strekke seg helt ned til Boknafjorden i Rogaland. «Allerede» lørdag kveld kan det komme nedbør i Møre og Romsdal og Trøndelag. Lenger nord blir det gråere og noen steder kan det komme mye snø. Pålandsvinden kan komme opp i kuling styrke langs kysten, og bygeværet fortsetter, melder Storm. Meteorologisk institutt har også sendt ut såkalt Obs-varsel, med lokalt stor snøskredfare i Lofoten, Vesterålen og Troms. - Det er altså litt todelt i landet. Ikke det helt store i nord, men mellom bygene er det ganske bra. I sør har det jo vært virkelig strålende, selv om det har vært kaldt nattestid. Blant mange som har kost seg skikkelig denne påsken, er Marit Selvik (56) i Fusa. Sammen med familie tilbringer hun påsken ved kysten i Fusa i Hordaland. - Det er helt nydelig, med sol og blå himmel og sjø, sier Setvik til VG skjærtorsdag. Hun er klar som himmelen over hytta når hun sier: - Det har vært tidenes beste påske ved fjorden. - Du vet at det er meldt noe nedbør natt til søndag? - Det får vi ta som det kommer. Vi er vant til nedbør her i vest, men dette blir sikkert nord for Bergen. Ved Besseggen i Oppland var det noen som tilbrakte dagen med å pilke fisk. Blant dem Sofie Kristiansen (12) som var på tur sammen med Kari Lund, som driver Bessheim Fjellstue. - Påsken har vært helt fantastisk, med strålende sol hele tiden. Det har vært nokså kaldt om natten, for eksempel med minus 25 grader natten til palmesøndag. Men om dagene er det kjempefint. Føret er veldig bra og man kan gå overalt. Solen er strålende, og det har vært en drømmepåske, sier Kari Lund. Tross strålende solskinn, Meteorologisk institutt har varslet at UV-strålingen ikke blir særlig sterk denne påsken. Men de anbefaler at solkrem og solbriller følger med på påsketuren.
Påskesolen har på langt nær strålt fra seg.